Pisana informacija o provedenom postupku javne nabave za lokaciju POS Martinkovac te namjeri zaključivanja Ugovora o javnim radovima po sistemu „ključ u ruke“
 – prethodna suglasnost Upravnog vijeća za potpisivanje ugovora
Agencija za društveno poticanu stanogradnju Grada Rijeke namjerava za lokaciju POS Martinkovac zaključiti Ugovor o javnim radovima po sistemu „ključ u ruke“ koji uključuju uslugu projektiranja u vrijednosti od 39.313.007,03 kn bez PDV-a, kojem je prethodio odgovarajući postupka javne nabave za projektiranje i građenje na predmetnoj lokaciji sukladno Zakonu o javnoj nabavi (NN 120/16).

Temeljem poziva za nadmetanje, broj objave u Elektroničkom oglasniku javne nabave Narodnih novina, interna oznaka broj: IZ-2020-203-004 od 21.07.2020. god., pravovremeno i u roku su zaprimljene dvije ponude, i to : 
1. GP KRK d.d., Stjepana Radića 31, 51500 Krk, s ponudbenom cijenom od 48.791.358,99 kn (bez PDV-a)

2. VG5 d.o.o., Tehnološki park 24, 1000 Ljubljana, s ponudbenom cijenom od 39.313.007,03 kn (bez PDV-a)
S obzirom da je ponudbena cijena zaprimljene ponude ponuditelja VG5 d.o.o. bila veća od procijenjene vrijednosti nabave, Gradsko vijeće Grada Rijeke je na sjednici održanoj dana 19. prosinca 2020. godine donijelo Odluku o visini naknade za prijenos prava vlasništva na nekretninama u k.o. Srdoči, odricanju od potraživanja komunalnog doprinosa i bespovratnom financiranju troškova priključenja na vodnokomunalnu infrastrukturu za izgradnju stambenih građevina na Martinkovcu po programu društveno poticane stanogradnje (KLASA: 021-05/20-01/150, URBROJ: 2170-01-16-00-20-2) koja je priložena u sklopu točke 2. ove sjednice.
Predmetnom Odlukom Grad Rijeka se odrekao naplate komunalnog doprinosa, korigirao cijenu zemljišta na lokaciji i obvezao se nepovratno sufinancirati dio troškova priključenja na infrastrukturu.
Sukladno gore spomenutoj Odluci Gradskog vijeća, Grad Rijeka i Agencija za društveno poticanu stanogradnju Grada Rijeke sklopili su Dodatak I. Ugovora o prijenosu prava vlasništva od 28. svibnja 2015. godine (Broj: UG-2021-019-001), te će sklopiti Dodatak I. Ugovoru o međusobnim pravima i obvezama u realizaciji projekta gradnje višestambenih građevina na Martinkovcu planskih oznaka Dp-5 i Dp-7 koje se grade po programu društveno poticane stanogradnje od 28.07.2020. god. kako je obrazloženo u sklopu točke 2. ove sjednice.
Nakon izvršene kontrole pristiglih ponuda utvrđeno je da je VG5 d.o.o. iz Ljubljane, Slovenija, dostavio pravodobnu ponudu, nije isključen iz postupka javne nabave i ispunjava kriterije za kvalitativni odabir gospodarskog subjekta. Navedena ponuda je ocijenjena valjanom, te ekonomski najpovoljnijom ponudom prema kriterijima za odabir ponude, a to su najniža cijena i duljina jamstvenog roka za otklanjanje nedostataka. Po izvršnosti Odluke o odabiru ekonomski najpovoljnije ponude, broj: IZ-2021-021-001 od 21.01.2021. god. Agencija će pristupiti zaključivanju navedenog Ugovora, čiji se prijedlog teksta daje u privitku ove Pisane informacije.
Slijedom  svega gore navedenog, predlaže se Upravnom vijeću Agencije donošenje Odluke kojom se prihvaća i usvaja Informacija o provedenom postupku javne nabave za lokaciju POS Martinkovac te prijedlog teksta Ugovora o javnim radovima po sistemu „ključ u ruke“ koji uključuje uslugu projektiranja za izgradnju višestambenih građevina na Martinkovcu planskih oznaka Dp-5 i Dp-7 koje se grade po programu društveno poticane stanogradnje.
